b'\n_START_ARTICLE_\nDiomedeen tammat\n_START_PARAGRAPH_\nDiomedeen tammat olivat kreikkalaisessa mytologiassa nelj\xc3\xa4 ihmislihaa sy\xc3\xb6v\xc3\xa4\xc3\xa4 hevosta. Traakian j\xc3\xa4ttil\xc3\xa4iskuningas Diomedeen, Areen ja Kyrenen pojan, omistamat suurenmoiset hevoset olivat villej\xc3\xa4 ja hillitt\xc3\xb6mi\xc3\xa4, jonka vuoksi niiden sy\xc3\xb6tt\xc3\xb6kaukalot oli tehty kuparista ja hevoset oli kahlehdittu rautaketjuilla. Bukefaloksen, Aleksanteri Suuren ratsun, kerrottiin olevan n\xc3\xa4iden tammojen j\xc3\xa4lkel\xc3\xa4inen.\n_START_SECTION_\nHerakleen kahdeksas uroty\xc3\xb6\n_START_PARAGRAPH_\nHerakleen kahdeksas uroty\xc3\xb6, jonka h\xc3\xa4n Eurystheukselta sai, oli Diomedeen tammojen varastaminen. Herakles purjehti paikalle mukanaan joukko vapaaehtoisia, ja he voittivat vaivatta paikalla olleet hevosten hoitajat. Kun hevoset oli ajettu meren rantaan niiden lastaamiseksi laivaan, Diomedes saapui paikalle pelastaakseen omaisuutensa. Herakles j\xc3\xa4tti hevoset Abderoksen, Hermeen pojan, vahdittaviksi, mutta tammat tappoivat t\xc3\xa4m\xc3\xa4n raahaamalla t\xc3\xa4t\xc3\xa4 per\xc3\xa4ss\xc3\xa4\xc3\xa4n. Seuranneessa taistelussa Herakles tappoi Diomedeen sy\xc3\xb6tt\xc3\xa4m\xc3\xa4ll\xc3\xa4 t\xc3\xa4m\xc3\xa4n omille hevosilleen pysty\xc3\xa4kseen hallitsemaan nyt kyll\xc3\xa4isi\xc3\xa4 hevosia._NEWLINE_Tuotuaan hevoset mukaanaan Herakles antoi ne Eurystheukselle. Kirjoittajasta riippuen t\xc3\xa4m\xc3\xa4 joko p\xc3\xa4\xc3\xa4sti ne menem\xc3\xa4\xc3\xa4n ja ne vaelsivat Olympos-vuorelle, jossa ne joutuivat villipetojen tappamiksi, tai sitten Eurystheus pyhitti hevoset Heralle ja antoi niiden jatkaa sukuaan.'